CELEX ID: 32011R0354
Publication Date: 2011-04-12

Document:
KOMISIJOS REGLAMENTAS (ES) Nr. 354/2011
2011 m. balandžio 12 d.
dėl leidimo naudoti tam tikrų Bosnijos ir Hercegovinos kilmės žuvų ir žuvininkystės produktų Sąjungos tarifines kvotas ir jų administravimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. birželio 16 d. Tarybos reglamentą (EB) Nr. 594/2008 dėl tam tikros tvarkos taikant Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimą ir taikant Europos bendrijos ir Bosnijos ir Hercegovinos laikinąjį susitarimą dėl prekybos ir su prekyba susijusių klausimų (1), ypač į jo 2 straipsnį,
kadangi:
(1)
2008 m. birželio 16 d. Liuksemburge buvo pasirašytas Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimas (toliau - Stabilizacijos ir asociacijos susitarimas). Stabilizacijos ir asociacijos susitarimas šiuo metu ratifikuojamas.
(2)
2008 m. birželio 16 d. buvo sudarytas Europos bendrijos ir Bosnijos ir Hercegovinos laikinasis susitarimas dėl prekybos ir su prekyba susijusių klausimų (2) (toliau - Laikinasis susitarimas), kuris buvo patvirtintas Tarybos sprendimu 2008/474/EB (3). Laikinuoju susitarimu numatytas išankstinis Stabilizacijos ir asociacijos susitarimo prekybos ir su prekyba susijusių nuostatų įsigaliojimas. Jis įsigaliojo 2008 m. liepos 1 dieną.
(3)
Laikinajame susitarime bei Stabilizacijos ir asociacijos susitarime numatyta, kad tam tikros Bosnijos ir Hercegovinos kilmės žuvys ir žuvininkystės produktai gali būti importuojami į Europos Sąjungą neviršijant Sąjungos tarifinių kvotų („kvotos“) ir taikant sumažintą ar nulinę muito normą.
(4)
Laikinajame susitarime bei Stabilizacijos ir asociacijos susitarime nustatytos tarifinės kvotos yra metinės ir taikomos neribotą laiką. Būtina leisti naudoti tarifines kvotas 2008 ir vėlesniais metais bei nustatyti bendrą jų administravimo sistemą.
(5)
Bendra administravimo sistema turėtų užtikrinti, kad visi Europos Sąjungos importuotojai galėtų vienodai ir nenutrūkstamai naudotis tarifinėmis kvotomis, o nustatytos kvotų normos būtų taikomos nuolat visam nagrinėjamųjų produktų importui į visas valstybes nares tol, kol kvotos bus išnaudotos. Siekiant užtikrinti sistemos veiksmingumą, valstybėms narėms turėtų būti suteikta teisė pasinaudoti faktinį importo dydį atitinkančiu kvotos kiekiu. Valstybės narės ir Komisija turi glaudžiai bendradarbiauti, o pastaroji turi stebėti, kokiu mastu kvotos panaudotos ir apie tai pranešti valstybėms narėms. Siekdamos spartaus ir veiksmingo bendravimo, valstybės narės ir Komisija informacija, kiek tai įmanoma, turėtų keistis elektroninėmis priemonėmis.
(6)
Todėl šiuo reglamentu leidžiamos naudoti kvotos turėtų būti administruojamos pagal tarifinių kvotų administravimo sistemą ir naudojamos chronologine muitinės deklaracijų priėmimo datų tvarka, kaip nustatyta 1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą (4), įgyvendinimo nuostatas.
(7)
Kadangi Laikinasis susitarimas įsigaliojo 2008 m. liepos 1 d., šis reglamentas turėtų būti taikomas nuo tos pačios dienos ir turėtų toliau galioti įsigaliojus Stabilizacijos ir asociacijos susitarimui.
(8)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytoms ir Europos Sąjungoje į laisvą apyvartą išleidžiamoms Bosnijos ir Hercegovinos kilmės žuvims ir žuvininkystės produktams taikoma sumažinta arba nulinė muito norma laikantis tame priede nustatytų metinių Sąjungos tarifinių kvotų ir jų neviršijant.
Kad būtų galima pasinaudoti lengvatiniais tarifais, prie nagrinėjamųjų produktų turėtų būti pridedamas kilmės dokumentas, kaip numatyta Laikinojo susitarimo su Bosnija ir Hercegovina 2 protokole arba Stabilizacijos ir asociacijos susitarimo su Bosnija ir Hercegovina 2 protokole.
2 straipsnis
1. 1 straipsnyje nurodytas tarifines kvotas administruoja Komisija, vadovaudamasi Reglamento (EEB) Nr. 2454/93 308a, 308b ir 308c straipsniais.
2. Kiek įmanoma, valstybės narės ir Komisija su tarifinių kvotų administravimu susijusia informacija keičiasi elektroninėmis priemonėmis.
3 straipsnis
Valstybės narės ir Komisija glaudžiai bendradarbiauja, kad užtikrintų šio reglamento laikymąsi.
4 straipsnis
Šis reglamentas įsigalioja jo paskelbimo Oficialiajame Europos Sąjungos leidinyje dieną.
Jis taikomas nuo 2008 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. balandžio 12 d.

EuroVoc Classification:
Level 1: 100147
100161
100156
Level 2: 100277
100283
100192
100252
100193
100282
100194
Level 3: 2519
5781
122
8278
614
3544
914
1372
11
All Descriptors: 161
2435
2718
2771
3191
5469
932